På torsdag lancerer Danske Bank sin nye store satsning, investeringsportalen June.

Jakob Martini, f. 1977, er journalist på Finans, hvor han dækker banker, pension og realkredit. Han har beskæftiget sig med forskellige grene af erhvervsjournalistikken i en årrække. På dagbladet Børsen har han siden 2008 dækket klima og kultur ud fra en pengevinkel. I 2012 blev han en del af Børsens finansredaktion, inden han skiftede til Finans i september 2014. Jakob gør en dyd ud af at trække svært gennemskuelige problemstillinger frem i lyset. På finansområdet har det bl.a. ført til lovændringer og øget kontrol omkring investeringsforeninger og pensionsselskaber. Jakob er desuden erklæret rock-nørd, elsker sine vinylplader og kan tale længe og indgående om Manchester United.

Danske Bank er klar med en ny stor satsning, der i lighed med kæmpesuccesen Mobilepay skal være med til at fremtidssikre banken. På torsdag lanceres den nye online investeringsløsning June, som vil gøre det simpelt for alle danskere at investere deres penge til lave priser.

»June er seneste eksempel på vores digitale ambitioner, hvor vi på en nem og intuitiv måde gør investering tilgængeligt for alle, der har lyst til at investere,« siger bankdirektør Tonny Thierry Andersen, der er chef for Wealth Management i Danske Bank.

Hvad er June? Danske Banks nye satsning June er en 100 pct. digital investeringsplatform, som skal gøre det nemt at komme i gang med at investere.

På baggrund af en række simple spørgsmål giver June kunden en personlig anbefaling til en investering i en af Junes fem investeringsfonde. Fondene er sat op, så de matcher forskellige investeringsprofiler.

Fondene investerer i et meget bredt udvalg af både aktier og obligationer via ETF’er (indeksfonde), og de bliver løbende justeret og optimeret af Danske Banks investeringseksperter.

Det kræver bare 100 kr. at gøre brug af June.

Løsningen er åben for alle danskere.

Det kræver 100 kroner at få adgang til june, og i lighed med Mobilepay er løsningen åben for alle danskere. Ideen med June er at give forbrugerne en let adgang til at investere deres opsparing i stedet for at lade dem stå på en konto til 0 kr. i rente.

»Over en million danskere har mere end 50.000 kr. stående på en konto til ingen eller meget lav rente. June henvender sig til alle, og er ikke forbeholdt Danske Bank-kunder, så der er ingen tvivl om, at potentialet er stort,« siger Tonny Thierry Andersen.

June er i løbet af de seneste ni måneder blevet udviklet af Danske Banks udviklingsafdeling MobileLife. Det er sket i tæt samarbejde med næsten 1000 kunder, som har testet en beta-version.

Kort fortalt er June en 100 pct. digital investeringsløsning, hvor kunden får anbefalet en af Junes fem forskellige investeringsfonde, der blander aktier og obligationer. Anbefalingerne er baseret på kundens risikolyst og økonomi.

Fondene investerer i billige udenlandske indeksfonde, såkaldte ETF’er, og på den måde er omkostningerne billige i forhold til mange andre investeringsmuligheder. Banken sørger løbende for at overvåge og tilpasse de enkelte fonde.

Hvor de fleste andre investeringsløsninger i bankerne tilbyder personlig rådgivning, er June en ren digital selvbetjeningsløsning. Produktet er altså målrettet de kunder, som ikke har behov for personlig rådgivning, men stadig ønsker, at banken håndterer deres investeringer.

Først på torsdag offentliggør Danske Bank de nærmere detaljer omkring investeringsprofiler og priser i June, men det ventes, at de fem fonde vil komme til at koste mindre en 1 pct. i årlige omkostninger.

I analysehuset Morningstar er chefanalytiker Nikolaj Holdt Mikkelsen spændt på at se detaljerne i June.

»June er et spændende tiltag, som retter sig mod alle danskere. Meget tyder på, at de private investorer her får adgang et spændende produkt, som er yderst konkurrencedygtigt i forhold til de produkter, der er på markedet i dag,« siger han.